Mikil spenna er komin í viðræður ríkjanna þó þessi mynd beri það ekki með sér . Myndin var tekin í heimsókn Trumps á hlutlausa svæðið á milli Norður - og Suður-Kóreu í júní á þessu ári . Getty / Dong-A Ilbo Kim Song , sendiherra Norður-Kóreu gagnvart Sameinuðu þjóðunum gaf út í dag að kjarnorkuafvopnun ríkisins hafi verið slegin út af samningaborðinu og væri ekki lengur til umræðu . Í ljósi þess væri engin þörf fyrir frekari samningaviðræður við Bandaríkjamenn . Sendiherrann sagði í yfirlýsingu að óskir Bandaríkjamanna um frekari samningaviðræður um kjarnorkuvopnaeign Norður-Kóreu væru einungis ætlaðar til heimabrúks í innanríkispólitík Bandaríkjastjórnar . „ Við þurfum ekki að eiga langar samningaviðræður við Bandaríkin núna og nú þegar er búið að slá afvopnun út af samningaborðinu , “ sagði sendiherrann í yfirlýsingu sinni sem greint er frá á vef The Guardian . Spenna milli ríkjanna tveggja hefur aukist undanfarið þar sem nú styttist óðfluga í að sá frestur sem Norður-Kóreustjórn gaf Bandaríkjunum til þess að klára viðræður um kjarnorkuafvopnun Kóreuskagans renni út . Sá frestur á að renna út nú í lok árs og hefur einræðisherra Norður-Kóreu sagt að Bandaríkjamenn megi eiga von á jólagjöf , takist ekki að semja fyrir árslok . Þótt ríkið hafi ekki alltaf staðið við slíkar hótanir telja bæði Suður-Kóreustjórn og Bandaríkin að einræðisstjórninni sé nú alvara . Ekki er útilokað að Norður-Kórea setji aukinn þunga í bæði kjarnorku - og eldflaugatilraunir ef samningar nást ekki . Bandaríkin og Suður-Kórea munu fresta heræfingum sem til stóð að halda í von um að það muni bæta líkurnar á samkomulagi við Norður-Kóreu vegna kjarnorkuvopna og eldflauga einræðisríkisins .